Anda i d-nessaweḍ? D acut yeswi nneɣ? Sani i nteddu? D anwat wevrid ilaqen? 4 n isteqsiyen ɣef tlaq tririt. 32 iseggwasen di lɛemr-is lamer di tarviḥeḍ ay ul.
Imirẓig yedda-d akwed iriran, Aqvayli inuqel ixef-is s igenni di tmurt-is. Tafsut n 80 tegla-d s uzeǧǧig n tmusni. Tamedyazt taqvurt n teqvaylit (poèmes kabyles anciens) tessakwi-d wid yeṭsen, tarna-y-asen tavɣust i wid yukin. Si Muḥan u Mḥend YENNA, ma Dda Lmulud YURA. D wagi i d avrid n tmusni, d wagi i tavrid n tezdeg. Cvaḥa n tefsut d izeǧǧigen-is, ma d cvaḥa n tmurt d imusnawen-is.
Taqvaylit turew-ed wid yesǧuǧgen tafsut-is, tefka-d imusnawen, imedyazen, Inaẓuren : Si Moḥand U Mḥend, Yusef Uqasi, Ccix Muḥand U Lḥusin, Si Amar U Saɛid Bulifa, Belɛid At ɛli, Malek Wari, Muḥand Uyidir At ɛemran, Lmulud at Caɛvan, Iɛemrucen, Lmulud At Mamaar, Tasaadit Yasin, Muḥand Uyeḥya, Sliman Ɛazem, Lewnis At Mengellat, Racid Alic, Amar Mezdad, Salem Cakir, Matub Lwenas, Salem Zinia, Smaɛil Meǧbar akwed watas nniḍen… D wigi i d izeǧǧigen n tmusni taqvaylit, yissen i nefti, yissen i tevna tsekla-nnaɣ. Tuɣal-ed ɣur-neɣ tefsut-nni, 32 isegwasen n tazla, 32 isegwasen n imenɣi akwed imeṭṭi, 32 isegwasen n tira… Anda nessaweḍ ass-a? Tikelt nezdi, tikelt nniḍen nevḍa! Kra deg-neɣ vennun, ma d kra nniḍen tthuddun! Ass n wass-agi, ur ivan tveddel tsuta, naɣ nezzi-yas s waɛrur i yeswi-nni n 80? Tafsut-agi tufa-y-aɣ-d nevḍa daɣen: F.F.S, R.C.D, M.A.K, ÄARCHS, M.C.B ufella, M.C.B n wadda…rtg.
Tadukli-nni, tagmatt-nni, amennuɣ-nni akwed wayen merra i ɣer nessarem di 80, d acu id-yegwran seg-s ass-agi? Mbaɛd 32 isegwasen, tamaziɣt tuɣal d tutlayt taɣelnawt, amzun akken zik, tamaziɣt akwed imaziɣen, d ijenṭaḍen (étrangers) di tmurt-nsen.
Acuɣer ugaden “Tamaziɣt tunṣvt”? Acuɣer vɣan ad sirẓegen tamaziɣt deg imi n imaziɣen? S tidett, tamaziɣt tessawal ɣer veṭṭu ger izzayriyen? S tidett, tamaziɣt ur tella ara d tutlayt n tusna? Ala! Ayagi d tikerkas n ibaɛtiyen. Ala! Ayagi d izen yevɣa udavu ad yeẓẓu deg wallaɣen n tsutiwin id-iteddun (générations futures).
Wissen ma yewwi-d fell-aɣ ad asen-neǧ avrid? Wissen ma yewwi-d fell-aɣ ad asen-neǧ amkan yexwa? Tisutiwin n zik falṭant deg wayen xedment, ulac tira s watas, imaziɣen si zik-nsen ur sxedmen tutlayt-nsen di tabdelt (administration), tamaziɣt tezga tettwaḥqar ula si tama n tarwa-s. 20 Yevrir 1980 d win id-yesakwin lɛamma, deg-s id-yewwet waḍu n tnaṣlit, tiɣri n tmurt n iqvayliyen tezger akin i tlisa n tmurt : Ɣer Lmaruk, Libya akwed Mali. Yeffal-ed deg-sent waḍu n tjaddit ula d nutenti. Ayen ɣef i d-tekker tmurt n iqvayliyen di 80, yuɣ aẓar di yal amḍiq di tmazɣa.
D acu iɣ-ixuṣen ihi ass-agi? Ass-agi xuṣen wid yettarun s tmaziɣt, ixuṣ-aɣ welmad n teqvaylit, xuṣen wid yettaɣen idlisen s tmaziɣt, xuṣen wid yeqqaren idlisen yuran s tmaziɣt, xuṣen wid yeseftayen idrimen-nsen deg wennar n yidles, ixuṣ levɣi n ikuvar isertanen. D imaziɣen deg wawal, d ayen nniḍen di lefɛayl. Mači d ayen id-neqqar i nxeddem. Xuṣen wid yeddan deg wevrid n Dda Lmulud.
Di 100 isegwasen akka ɣer zdat, ma ulac aḥarev fell-asent, 600 n tutlayin ar ay-negren deg umaḍal. Kra di Marikan n wadda, tiyaḍ di Asiya, maɛna tugett tameqrant deg-sent di Tfarka. Taqvaylit tella gar-asent. Ma ulac tira, taqvaylit ḥesvet-tt tenger. Ma tenger teqvaylit, tarwa-nneɣ ad aɣ-tezzem azekka, ma tenger teqvaylit, tinekkit-nneɣ ad tenger ula d nettat. Tamaziɣt teḥwaǧ tira, tamaziɣt teḥwaǧ imeɣriyen, tamaziɣt teḥdaǧ asnulfu, tamaziɣt teḥwaǧ allalen akwed yedrimen. Taqvaylit teḥwaǧ tarwa-s. Si muḥand YENNA, ma d Dda Lmulud YURA. Nig wevrid, daw wevrid, leqrar-is d tira. D wagi i d avrid ay avrid, mačči d aderɣal ad neḍfeṛ.
Sɣur: Marzuq Uccen. 20 yunyu 2012
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn